Prof. Ing. **Ivan Frollo**, DrSc. (\* 13. november 1939, Prešov) je slovenský elektrotechnik, vedecký pracovník v oblasti meracej techniky a vysokoškolský pedagóg. Špecializuje sa na tomografické zobrazovacie metódy na princípe nukleárnej magnetickej rezonancie (NMR). Od roku 1966 pracuje na Slovenskej akadémii vied a je autorom 22 patentov. Zúčastnil sa štúdijných pobytov na viacerých svetových univerzitách.

Životopis
---------

Ivan Frollo sa narodil v roku 1939 v Prešove. Pred prichádzajúcim frontom v roku 1944 celá rodina odišla na Kysuce. Po vojne sa s rodinou presťahoval do Košíc, kde študoval na gymnáziu na Šrobárovej ulici. Po absolvovaní strednej školy odišiel študovať na Elektrotechnickú fakultu SVŠT v Bratislave, ktorú ukončil v roku 1963. Vojenčinu vykonal v Banskej Bystrici.

Po návrate z vojenčiny nastúpil na postgraduálne štúdium na Ústave teórie merania SAV a od roku 1966 bol pracovníkom SAV. V rokoch 1998 – 2006 pôsobil vo funkcii riaditeľa Ústavu merania SAV. V rokoch 1977 – 1978 absolvoval polročný študijný pobyt na Kalifornskej univerzite v Berkeley a na pätnástich ďalších univerzitách v USA. Cieľom jeho študijných pobytov sa stali aj Spojené kráľovstvo, Nemecko, Taliansko, Francúzsko, Švédsko, Írsko a Poľsko kde získaval skúsenosti vo vedeckých pracoviskách. V roku 1992 obhájil doktorskú dizertačnú prácu (DrSc.). Habilitoval za docenta v odbore Meracia technika na Strojníckej fakulte STU v Bratislave v roku 1993. Vysokoškolským profesorom sa stal v roku 1995. Riaditeľom Ústavu merania SAV bol v rokoch 1998 až 2006.

Publikácie
----------

Je autorom 5 kapitol v monografiách. Vydal VŠ skriptá, 376 pôvodných vedeckých publikácií a 25 vyžiadaných prednášok na vedeckých konferenciách doma a v zahraničí. Editoval 11 zborníkov z medzinárodných konferencií, 31 štúdií a výskumných prác. Vlastní 22 autorských osvedčení patentov a vynálezov. Najdôležitejšie pracovné výsledky dosiahol spracovaním projektov: Metódy riešenia magnetických polí; Zariadenie na celotelovú tomografiu; Tomografické metódy a systémy na báze nukleákrenej magnetickej rezonancie s aplikáciou pre medicínske a biologické vedy; Elektronické meracie prístroje na báze mikropočítačovej techniky; Nové meracie metódy a prístroje pre biológiu, kardiochirurgiu a respirológiu.

Ocenenia
--------

* 1987: cena SAV za príspevok k rozvoju tomografických zobrazovacích metód na princípe NMR.
* 1989: Strieborná čestná plaketa SAV A. Stodolu za zásluhy v technických vedách.
* 2001: Pamätná medaila k 60. výročiu založenia Fakulty elektrotechniky a informatiky STU.
* 2004: Zlatá medaila Johann Andrea von Segnera udelená Úradom pre normalizáciu, metrológiu a skúšobníctvo Slovenskej republiky k 85. Výročiu metrológie na Slovensku.
* 2005: Medaila SAV za podporu vedy SAV.
* 2009: Cena SAV. Pracovníkom Národného centra NMR za budovanie prístrojovej infraštruktúry.
* 2015: Cena Slovenskej akadémie vied za popularizáciu vedy.
* 2015: Zaradený do: Encyklopédia osobností Českej a Slovenskej republiky. Oxford Encyclopedia Ltd.
* 2019: Cena za vedu a techniku 2019 v kategórii Celoživotné zásluhy v oblasti vedy a techniky.

Referencie
----------

1. ↑  TYŠLER, Milan. Profesor Ing. Ivan Frollo, DRSc. oslávil životné jubileum. *eMetrológia a skúšobníctvo* (normoff.gov.sk), 2019, čís. 3, s. 27 – 28. Dostupné online [cit. 2023-03-05].
2. 1 2   Profesor Ivan Frollo má na konte 22 patentov a 41 zrealizovaných meracích prístrojov. *dennikn.sk* (Bratislava: N Press), 2023-03-04. Dostupné online [cit. 2023-03-05]. ISSN 1339-844X.
3. 1 2 3 4 5 6 7 8 9   *Frollo, Ivan, Prof. Ing. DrSc.* [online]. Bratislava: Slovenská akadémia vied, [cit. 2023-03-05]. Dostupné online.
4. ↑  BARTOŠOVIČOVÁ, Marta. Profesor Ivan Frollo získal Cenu za celoživotné zásluhy v oblasti vedy a techniky 2019. *Veda na dosah* (Bratislava: Centrum vedecko-technických informácií SR), 2019-11-08. Dostupné online [cit. 2023-03-05].

Externé odkazy
--------------

* Ivan Frollo – osobný web
* Spektrum vedy 2011, diel 04 – Magnetická rezonancia – objav storočia – dokument na YouTube
* Magnetická rezonancia - vynález storočia | Prof. Ivan Frollo – videorozhovor na YouTube (2022)
* Profesor Ivan Frollo získal Cenu za celoživotné zásluhy v oblasti vedy a techniky 2019 – Veda na dosah

Autoritné údaje: * SNK: 149647
* VIAF: 311287250